CELEX: 62020TN0585
Language: da
Date: 2020-09-24 00:00:00
Title: Sag T-585/20: Sag anlagt den 24. september 2020 — Polwax mod Kommissionen

23.11.2020   
            
            
               DA
            
            
               Den Europæiske Unions Tidende
            
            
               C 399/40
            
         
      Sag anlagt den 24. september 2020 — Polwax mod Kommissionen
      (Sag T-585/20)
      (2020/C 399/57)
      Processprog: polsk
      
         Parter
      
      
         Sagsøger: Polwax S.A. (Jaslo, Polen) (ved advokaterne E. Nessmann, G. Duda og M. Smołka)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Europa-Kommissionens afgørelse af 14. juli 2020 i sag M.9014 PKN Orlen/Grupa Lotos (herefter »afgørelsen«) annulleres.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført fire anbringender.
      
                  1.
               
               
                  Første anbringende: Tilsidesættelse af de i artikel 2, stk. 1, i Rådets forordning (EF) nr. 139/2004 af 20. januar 2004 om kontrol med fusioner og virksomhedsovertagelser (herefter »forordning nr. 139/2004) (1) fastsatte principper for bedømmelsen af fusioner, eftersom Kommissionen, ved på visse betingelser at have godkendt PKN Orlens overtagelse af kontrollen med Grupa Lotos, har undladt at tage hensyn til markedet for raffinerede og dehydrerede paraffiner, paraffinvoks og sammensatte paraffinbaserede produkter og at foretage en vurdering af fusionens indvirkning på dette marked.
                  
                              —
                           
                           
                              Til støtte for dette anbringende har sagsøgeren gjort gældende, at Kommissionen under undersøgelsesproceduren blev forelagt beviser for, at der var en sammenhæng mellem markedet for raffinerede og dehydrerede paraffiner, paraffinvoks og sammensatte paraffinbaserede produkter og den økonomiske virksomhed udøvet af fusionens parter. I Kommissionens klagepunktsmeddelelse blev der ikke henvist til dette marked, hvilket kunne tyde på, at Kommissionen ikke tog dette marked i betragtning i sin afgørelse, da den vurderede fusionens indvirkning på konkurrencen.
                           
                        
            
                  2.
               
               
                  Andet anbringende: Tilsidesættelse af de i artikel 2, stk. 1, i forordning nr. 139/2004 fastsatte principper for bedømmelsen af fusioner, eftersom Kommissionen har undladt at tage hensyn til, at PKN Orlens overtagelse af kontrollen med Grupa Lotos påvirker adgangen til råstofforsyning for de erhvervsdrivende, der opererer på markedet for raffinerede og dehydrerede paraffiner, paraffinvoks og paraffinbaserede sammensatte produkter, og eftersom Kommissionen heller ikke har taget hensyn til de juridiske hindringer for markedsadgang, som denne fusion skaber.
                  
                              —
                           
                           
                              Til støtte for dette anbringende har sagsøgeren gjort gældende, at når PKN Orlen har overtaget kontrollen med Grupa Lotos, vil samtlige råvarer i form af (tung eller let) råparaffin og alle transportmæssige og logistiske infrastrukturer i Polen, Litauen og Tjekkiet være koncentreret i hænderne på én enkelt erhvervsdrivende, således at denne kan bestemme priser og leveringsbetingelser for råvarerne ikke blot over for alle de erhvervsdrivende, som på nuværende tidspunkt opererer på markedet, men også over for de erhvervsdrivende, som ønsker adgang til markedet fremover. Orlen Południe S.A., der er et helejet datterselskab til PKN Orlen, vil ikke få de samme vanskeligheder i forbindelse med udøvelsen af sin virksomhed.
                           
                        
            
                  3.
               
               
                  Tredje anbringende: Tilsidesættelse af artikel 2, stk. 2, og artikel 3 i forordning nr. 139/2004, eftersom Kommissionen har tilladt PKN Orlen at overtage kontrollen med Grupa Lotus, selv om denne kontrol vil kunne hæmme den effektive konkurrence på det fælles marked eller en væsentlig del heraf betydeligt, navnlig som følge af skabelsen eller styrkelsen af en dominerende stilling for PKN Orlen.
                  
                              —
                           
                           
                              Til støtte for dette anbringende har sagsøgeren gjort gældende, at Grupa Lotos hidtil har været PKN Orlens eneste konkurrent på markedet for fremstilling og afsætning af råparaffin. Efter overtagelsen har PKN Orlen et monopol.
                           
                        
            
                  4.
               
               
                  Fjerde anbringende: Tilsidesættelse af artikel 9, stk. 1, i forordning nr. 139/2004, eftersom Kommissionen ikke har henledt medlemsstatens opmærksomhed på, at PKN Orlens overtagelse af kontrollen med Grupa Lotus risikerer at fordreje konkurrencen på markedet for raffinerede og dehydrerede paraffiner, paraffinvoks og sammensatte paraffinbaserede produkter, der fremstår som et særskilt marked i Polen.
                  
                              —
                           
                           
                              Sagsøgeren har gjort dette anbringende gældende subsidiært for det tilfælde, at markedet for raffinerede og dehydrerede paraffiner, paraffinvoks og sammensatte paraffinbaserede produkter ikke har fællesskabsdimension. I så fald opfylder dette marked betingelserne for at blive anset for et særskilt marked.
                           
                        
            
         (1)  EUT 2004, L 24, s. 1.